LETÖLTENDŐ BÖRTÖNBÜNTETÉST KAPOTT A LÓGYILKOS!

Precedens értékű ítélet született 2012.05.03-án a Pest Megyei Bíróságon. Szekerka Lászlót, az érdi lógyilkost négyrendbeli állatkínzásért egy év letöltendő fogházbüntetésre, illetve az állattartástól való végleges eltiltásra ítéltek.

2010.07.20-án történt, hogy Sz. László önhatalmúlag, egymást követő késszúrásokkal kioltotta Felhő, a 16 éves ló életét. Mindezt a ló kiskorú gazdájának szeme láttára tette azért, mert a család a rossz tartási körülmények miatt, más lovardába szerette volna vinni kedvencüket. Miután az állatvédők és az állatorvos a helyszínre érkezett, további három, súlyosan alultáplált lovat szállítottak el a Noé Állatotthon Alapítványhoz. 2011 őszén a Budaörsi Városi Bíróságon zajlott állatvédők csendes demonstrációja mellet az elsőfokú tárgyalás, amelyen az ítélet egy év letöltendő fogházbüntetés két évre felfüggesztve, továbbá három év eltiltás a lovas szolgáltatási tevékenységtől, és 379 ezer forint bűnügyi költség megtérítése volt. Az ügyész súlyosbításért fellebbezett, aminek a következménye a másodfokú tárgyaláson StubeczkySarolta bírónő elismerést kiváltó ítélete lett. A bírónő azzal magyarázta ítéletét, hogy Sz. Lászlót erkölcsileg alkalmatlannak találta az állatok gondozására. Úgy érzem, most joggal örül minden állatvédő és állatszerető ember szíve, hiszen ennek köszönhetően a gyilkos megkapta büntetését! Az ítélethirdetést könnycseppek és taps követte.

A május 3-ai tárgyaláson több állatvédő szervezett is jelen volt, ezzel támogatva Zombori Petrát, az meggyilkolt ló gazdáját. Sokan vagyunk az állatvédelemben olyanok, akik régóta harcolnak azért, hogy az állatkínzók ne élhessék tovább életüket büntetlenül. Talán ez az ítélet megváltoztatja az eddigi joggyakorlatot és elgondolkoztatja azokat, akik hajlamosak lennének az állatkínzásra, hogy már nem elfogadott ez a viselkedés és súlyos következményekkel jár.

Megkérdeztem Rédei Éva, a Bottyán Equus Hungária Alapítvány vezetőjének véleményét az ítéletről, a következőket nyilatkozta:

„Az elmúlt évek során sajnos nagyon sok szomorú esettel találkoztam, nem tartom sokkal különb embernek, azt se aki halálra éhezteti a lovát, de ez a hír ledöbbentett! Figyelemmel kísértem az ügy alakulását. A másodfokú tárgyaláson sajnos ismét nagyon kevesen voltunk a lovas társadalom képviseletében. A tárgyalóteremben síri csendben hallgattuk végig Sz. László továbbra is fenntartott álláspontját a maga védelmére, miszerint nem tartja magát bűnösnek, és végül is bocsánatot kért. Véleménye szerint ez volt a leghumánusabb mód a ló leölésére. Sz. László védőbeszéde nem hatotta meg a Bíróságot, és mikor a Bírónő átvette a szót és ismertette ítéletük meghozatalának tartalmát, úgy éreztem mindannyiunk szíve egyszerre dobogott a néma csendben. A Bírónő csodálatosan beszélt, indoklása szerint többek között azért súlyosbította az ítéletét, mert erkölcsileg alkalmatlannak tartotta Sz. Lászlót az állattartásra, kiket csak anyagi vagyontárgyként kezelt, nem tartotta őket érzőlényként, akik ugyan úgy mint mi emberek érezni, szenvedni, örülni képes teremtményei a Földnek. Először fel se fogtam az ítéletet, mely így szólt: Négyrendbeli állatkínzás vétsége miatt egy év letöltendő fogházbüntetésre, közügyektől való eltiltásra, és az állattartástól való végleges eltiltásra ítélte a Tisztelt Bíróság Sz. Lászlót. A magam részéről úgy érzem, végre történt valami érdemleges ebben az országban az állatkínzók elleni harcban, és talán ez a precedens értékű ítélet elrettentő példa lesz a hasonló gondolkodású emberek felé. Megvannak a megfelelő és jó állatvédelmi törvényeink, csak tudnunk kellene velük élni. „

P.F.